Sandy Brinck (S), 2001-10-09:
Vi skal i den følgende debat behandle to lovforslag: et fra regeringen og et fra Venstre og Det Konservative Folkeparti.
Lovforslaget fra Venstre og Det Konservative Folkeparti er en fuldstændig genfremsættelse af et lovforslag, som Folketinget behandlede så sent som den 22. marts i år.
Det borgerlige forslag indeholder sådan et bunkebryllup af flere skærpelser af strafferammerne.
Det drejer sig om vold, voldtægt, forsætlig fareforvoldelse, uagtsomt manddrab og menneskesmugling.
Så at der er tale om en politisk markering, uden at forslagsstillerne har nogen realistisk forventning om, at lovforslaget kan vedtages, det er indiskutabelt.
Socialdemokratiet er helt grundlæggende uenigt, når Venstre og Det Konservative Folkeparti åbenbart mener, at man blot sådan over en bank kan lægge x antal år oven i strafferammerne på en hel række forbrydelser.
Vi mener, at Folketinget skal være meget mere præcist i de skærpelser, vi ønsker, for ikke at havne i en spiral uden ende.
Lad mig give et eksempel: I det borgerlige forslag argumenteres med, at straffen bør skærpes ved personfarlige forbrydelser ved at rette op på »et misforhold mellem beskyttelsen af økonomiske værdier på den ene side og beskyttelsen af kønsfrihed og det menneskelige legeme på den anden side«, jf. bemærkningernes side 2. Samtidig ved vi, at Det Konservative Folkeparti sidste år foreslog at hæve straffen for f.eks. indbrudstyveri og biltyveri, altså beskyttelsen af de økonomiske værdier.
Det viser, at vi her har skruen uden ende.
Hæver vi ét sted, vil vi straks få forslag fra de selv samme partier om, at så er der opstået et nyt misforhold i forhold til andre kriminalitetstyper, og sådan kunne vi blive ved.
Det er en ideologisk spiral, som vi hidtil ikke har kunnet få svar på hvornår ender - hvornår er nok nok? Som vi sagde i marts, kan Socialdemokratiet ikke støtte Venstres og Det Konservative Folkepartis lovforslag, som her er fremsat igen som ren markedsføring.
Socialdemokratiet er anderledes praktisk anlagt.
Socialdemokratiet er i arbejdstøjet frem for disse højtsvævende signaler, som forslagsstillerne som sagt allerede har afprøvet uden at kunne få det vedtaget.
Vi er præcise, afbalancerede, velovervejede og konkrete i de skærpelser, vi ønsker.
Tag f.eks. voldsdomme.
Den socialdemokratiske justitsminister har fremsat og fået gennemført skærpelser af straffen for vold ved gentagelser og ved særlig grov vold.
Danmark er nu blandt de lande i Europa, som oftest idømmer ubetinget frihedsstraf, altså fængselsstraffe for vold, kun overgået af Grækenland og Rusland.
Yderligere tiltag i forhold til voldsdomme må efter vores mening gå på indholdet i afsoningen.
Vi skal bruge afsoning til noget fornuftigt.
Det kan og skal vi hele tiden udvikle, sådan at vi ikke får de mange gengangere i de danske fængsler.
Der er altså sket skærpelser, og justitsministeren har desuden i regeringens lovkatalog tilkendegivet, at regeringen i november fremsætter lovforslag, som skærper straffen for menneskesmugling.
Samme handlekraft ser vi i det lovforslag fremsat af justitsministeren om skærpelse af straffe for voldtægt, som denne debat jo også drejer sig om.
Voldtægt er en meget krænkende og alvorlig forbrydelse.
Enhver voldtægt er et voldeligt angreb på den personlige intimsfære og dermed den personlige integritet med langvarige mén til følge.
I Danmark straffer vi som sagt vold temmelig hårdt i forhold til andre lande, vi normalt sammenligner os med.
Men dette gælder ikke, når forbrydelsen hedder voldtægt.
Retssystemet tillægger efter Socialdemokratiets mening ganske simpelt ikke selve krænkelsen af kvindens selvbestemmelsesret stor nok betydning.
Derfor ønsker Socialdemokratiet at skærpe straffen for voldtægt.
Vi ser dette lovforslag i forlængelse af, at vi i foråret fordoblede erstatningerne til ofre for voldtægt.
Voldtægt er med rette en af de forbrydelser, vi her i Folketinget har diskuteret mest de senere år.
Vi oplever, at vi her i Tinget har delt en fælles frustration over, at domstolene ikke tilnærmelsesvis har udnyttet de strafferammer, vi fra Folketinget har givet.
Socialdemokratiet havde håbet, at retssystemet selv kunne skærpe straffene ved, at Rigsadvokaten ankede dommene, men dette lykkedes kun med nogle få måneder i tillæg.
For Socialdemokratiet er det ikke nok, og derfor glæder det os, at justitsministeren med dette lovforslag giver domstolene et objektivt grundlag at ændre sin praksis på i skærpende retning.
Vi ønsker generelt højere straffe for voldtægt, uanset om det er overfaldsvoldtægt, eller det er en kontaktvoldtægt.
Skærpelserne skal altså slå igennem i alle kategorier af voldtægt.
Der er imidlertid situationer, som vi mener bør tillægges betydelig mere vægt end hidtil i strafudmålingen.
Vi tænker her særligt på gruppevoldtægter.
Det er både mere krænkende for ofret og en større trussel, når der er flere gerningsmænd. Voldtægt handler jo dybest set om at tilrane sig magt over et andet menneske på så intimt et område som det seksuelle.
Magtforholdet er yderligere forrykket ved, at der er flere om forbrydelsen, og ydmygelsen er større.
På samme måde finder vi i Socialdemokratiet, at det helt indlysende magtovertag, en voksen har over et barn, skal afspejles i en voldtægtsdom, hvor et barn er krænket. Ud over magtovertaget er det en yderligere krænkelse, at et barn påføres en voksenseksualitet, som et barn ikke har.
Én ting er, at vi finder, at en skærpelse af straffen er nødvendig, for at straffen stemmer bedre overens med den holdning, vi i befolkningen har til voldtægt som en dybt krænkende forbrydelse.
En anden ting er, at vi med en længere frihedsstraf faktisk opnår bedre muligheder for at udnytte de behandlingstiltag, som vi har indbygget i afsoningen af sædelighedsforbrydelser.
Men vi har også lyttet, når vi fra fængsler har hørt, at problemstillingen blot af og til er, at man har for kort tid til at gennemføre en effektiv behandling.
En længere frihedsstraf vil imødegå den problemstilling.
Vi slår altså to fluer med ét smæk med regeringens lovforslag: større overensstemmelse mellem dommene og vores og befolkningens retsfølelse samt bedre muligheder for at forebygge gentagelser af disse nedværdigende forbrydelser.
Som det fremgår, støtter Socialdemokratiet lovforslaget
fra regeringen.
Vi er samtidig meget tilfredse med, at justitsministeren vil bede Rigsadvokaten fortsat følge området.
Socialdemokratiet vil nøje følge, om straffene også bliver højere ude i det virkelige liv.
Det er vores klare ønske.
Vi mener, at lovforslaget giver domstolene et klart grundlag for at skærpe straffen for voldtægt.